**עקיבא ראול נוֹבִיק** (נולד ב־16 באוגוסט 1988) הוא עיתונאי ישראלי. מגיש מהדורת "חדשות הלילה" בערוץ כאן 11 של תאגיד השידור הישראלי, נוסף על כך יצר את ההסכת "לך תזכור" של כאן הסכתים. בעבר היה הכתב הפרלמנטרי של חדשות 13 וכתב שטחים, חרדים וכנסת בידיעות אחרונות.

ביוגרפיה
--------

נוביק נולד בירושלים וגדל בעפרה. הוא בנו של יצחק נוביק, ממורשעי המחתרת היהודית, ונכדו של ד"ר שמשון נוביק, ממובילי הוראת הכימיה בישראל. למד בישיבה תיכונית חיספין ובמכינה קדם־צבאית בפדואל. 

ב־2007 התגייס לגלי צה"ל ושובץ במחלקת חיילים וצבא. הוא שירת ככתב השני לענייני צבא, כעורך וכמפיק במחלקה הצבאית, בין השאר של התוכניות "קולה של אמא", "רצועת הביטחון" ו"שטח שש". לאחר שחרורו מצה"ל החל לעבוד באוגוסט 2010 בידיעות אחרונות, ושם שימש כתב שטחים וכתב לענייני דתות. ב־2014 מונה גם לכתב הפרלמנטרי של העיתון, וכעבור כמה חודשים פרש מתפקיד זה.

ביוני 2015 מונה לכתב הפרלמנטרי בחדשות 10 (שהפכו ב־2019 להחדשות 13 עם המיזוג עם רשת 13).

ב־2017 דורג במקום ה־44 ברשימת הצעירים המבטיחים בארץ מתחת לגיל 30 של הירחון "פורבס ישראל".

ביוני 2017 פרסם את הסדרה "דתיים על הרצף", העוסקת בתופעת הדתל"שים. התוכנית טבעה לראשונה את המונח "דתיי רצף". בסוף 2018 פרסם סדרת כתבות נוספת, "מישהו שומע אותי", על אודות התפילה הישראלית. באותה השנה קיבל תואר במשפטים בקריה האקדמית אונו.

הופיע כפאנליסט מחליף בתוכנית הסאטירה "גב האומה" בערוץ 13. נמנה בעבר עם כותבי המדור הסאטירי "אפעס", שראה אור במוסף הפוליטי של "ידיעות אחרונות". לצד פעילותו העיתונאית נוביק מפעיל חשבונות פופולריים ברשתות החברתיות פייסבוק וטוויטר.

ב־1 ביולי 2020, לאחר שהחליט שלא לקבל תפקיד אחר שהוצע לו, התפטר נוביק מחדשות 13, כשצייץ בטוויטר ציוץ שהיה דומה לנוסח הציוץ של טלי מורנו על פיטוריה בעקבות תוכנית הקיצוצים בחברה.

ב־26 ביולי 2020 הודיע נוביק כי הוא מצטרף לתאגיד השידור הציבורי, כמגיש וכפרשן בחטיבות הדיגיטל, הרדיו והחדשות. בתחילת דרכו הגיש את תוכנית נוביקסון לצידו של חיים לוינסון. החל מיוני 2022 ולאחר עזיבתו של לוינסון את התאגיד, נוביק מגיש תוכנית פוליטיקה ביחד עם רינה מצליח בכאן ב בשם "רינה ועקיבא". 

כותב טור שבועי במדור הדעות של 'הארץ' מאז 2020, וטור אישי בעיתון הדתי-לאומי 'שביעי'. 

באוגוסט 2020 השתתף בשעשועון "מי רוצה להיות מיליונר" בקשת 12 וזכה ב־125,000 ש"ח.

שימש פרשן, לצד אסף ליברמן, במשדרי אירוויזיון 2021, אירוויזיון 2022 ואירוויזיון 2023. השניים משדרים יחד גם את טקס הדלקת המשואות בערב יום העצמאות בהר הרצל.

ביום השואה 2022 (תשפ"ב) יצר את סדרת ההסכתים "לך תזכור", העוסקת בזיכרון השואה ובהשפעתה על החברה הישראלית.. הסדרה מתעדכנת מדי שנה, עד כה פורסמו 9 פרקים. 

ביולי 2022 החליף את רומי נוימרק בהגשת "חדשות הלילה" בכאן 11.

קישורים חיצוניים
----------------

ויקישיתוף מדיה וקבצים בנושא **עקיבא נוביק** בוויקישיתוף
* עקיבא נוביק, ברשת החברתית פייסבוק
* עקיבא נוביק, ברשת החברתית אקס (טוויטר)
* עקיבא נוביק, ברשת החברתית אינסטגרם
* לי-אור אברבך, רדיו מחתרתי, באתר nrg‏, 10 במאי 2007
* יונתן כיתאין, ‏תא כתבי השטחים: "המתנחלים התרגלו שהתקשורת היא השטן", באתר גלובס, 15 בינואר 2014
* אורלי גולדקלנג, מקור ראשון, "דתיים מתקלקלים בתקשורת, אבל בצבא יותר", באתר nrg‏, 2 במרץ 2015
* אריאל שנבל, ‏פני עקיבא: "בגיל 25 או שאתה עובר לפסים של נשוי, או לשל חילוני", בעיתון מקור ראשון, 9 במרץ 2018

הערות שוליים
------------

1. ↑  בנובמבר 2019 הוסיף את השם "ראול" כשם שני, על שמו של ראול ולנברג
2. ↑  אורלי גולדקלנג, "דתיים מתקלקלים בתקשורת, אבל בצבא יותר", באתר nrg‏, 2 במרץ 2015
3. ↑  ערן סויסה, השמעת בכורה, באתר nrg‏, 20 בספטמבר 2007
4. ↑  חנן גרינווד, ‏עקיבא נוביק סיים את תפקידו ככתב ידיעות אחרונות בכנסת, באתר כיפה, 2 בנובמבר 2014
5. ↑  חנן גרינווד, ‏עקיבא נוביק ישמש כתב פרלמנטרי בערוץ 10, באתר כיפה, 29 יוני 2015
6. ↑  Forbes Under 30 2017, Forbes Israel, ‏4 בפברואר 2017
7. ↑  הודעתו של נוביק בטוויטר
8. ↑  ענת ביין-לובוביץ', ‏הכתב הפוליטי עקיבא נוביק פורש מ"חדשות 13", באתר גלובס, 1 ביולי 2020
9. ↑  העיתונאי שפוטר מהערוץ זכה ב-125 אלף שקלים, באתר בחדרי חרדים, 14 באוגוסט 2020
10. ↑  לך תזכור | כאן, באתר כאן – תאגיד השידור הישראלי
11. ↑  פודקאסט: עקיבא נוביק צולל לשואה שאחרי השואה, באתר ערוץ 7, 27 באפריל 2022, האזינו עקיבא נוביק: צריכים להתכונן ליום שלא יהיה ניצולי שואה לראיין, באתר כיפה

| כתבי כאן חדשות art=Kan11 |
| --- |
| 

|  |
| --- |
| צליל אברהם • אורן אהרוני • תמר אלמוג • אוריה אלקיים • אורלי אלקלעי • שאול אמסטרדמסקי • דב גיל-הר • יפעת גליק • הדס גרינברג • כרמל דנגור • רובי המרשלג • עקיבא ווייס • יאיר ויינרב • שרון וכסלר • מואב ורדי • יואב זהבי • ערן זינגר • אילה חסון • שלי טפיירו • נורית יוחנן • גילי כהן • לירן כוג'הינוף • אורי לוי • אליאור לוי • קלמן ליבסקינד • אסף ליברמן • טלי מורנו • סולימאן מסוודה • עקיבא נוביק • רומי נוימרק • ורד פלמן • רועי קייס • זאב קם • יואב קרקובסקי • מאיה ראכלין • מיכל רבינוביץ' • ליאת רגב • מיכל רשף • עמיחי שטיין • משה שטיינמץ • מיכאל שמש • יערה שפירא • רועי שרון |

 |